โตเกียวมารีนประกันชีวิต ตั้งเป้าปี 66 โกยเบี้ยประกันภัยรับรวมโต 17%
โตเกียวมารีนประกันชีวิต (ประเทศไทย) กางแผนปี 66 เดินหน้าพัฒนาและเปิดตัวผลิตภัณฑ์ทางเลือกใหม่ พร้อมยกระดับขีดความสามารถและภาพลักษณ์ตัวแทนให้ก้าวสู่ความเป็นมืออาชีพ ตั้งเป้าเบี้ยปีแรก 2,545 ล้านบาท เบี้ยรับปีต่อไป 8,882 ล้านบาท และเบี้ยรับรวม 11,427 ล้านบาท เติบโต 17%
2 ก.พ. 2566

นายโตโยทาเกะ คูวาตะ กรรมการผู้จัดการ บริษัท โตเกียวมารีนประกันชีวิต (ประเทศไทย) จำกัด (มหาชน) เปิดเผยถึงทิศทางในการทำธุรกิจปี 2566 ว่า บริษัทมีแผนในการพัฒนาและเปิดตัวผลิตภัณฑ์ทางเลือกใหม่ที่ตรงต่อความต้องการของลูกค้าที่หลากหลายมากขึ้น อย่างไรก็ตามในปีนี้บริษัทตั้งเป้าหมายภาพรวม เบี้ยประกันภัยรับปีแรก 2,545 ล้านบาท เบี้ยประกันภัยรับปีต่อ 8,882 ล้านบาท และเบี้ยประกันภัยรับรวม 11,427 ล้านบาทเติบโตขึ้น 17%
 
สำหรับผลการดำเนินงานในปี 2565 ที่ผ่านมา บริษัทมีเบี้ยประกันภัยรับปีแรก  2,072 ล้านบาท เบี้ยประกันภัยรับปีต่อ 7,654 ล้านบาท และเบี้ยประกันภัยรับรวม 9,726 ล้านบาท มีสัดส่วนในช่องทางการขายผ่านตัวแทนซึ่งเป็นช่องทางหลักของบริษัทคิดเป็นสัดส่วน 80% โดยเบี้ยประกันภัยรับรวมเติบโตขึ้น  13% เมื่อเทียบกับปีทีผ่านมา นอกจากนี้ยังมีผลงานจากช่องทางประกันกลุ่มมีเบี้ยประกันภัยรับรวมที่ 1,603 ล้านบาท คิดเป็นสัดส่วน 16% เติบโตขึ้น 2% และช่องทางการขายอื่นๆ คิดเป็นสัดส่วน 4% มีเบี้ยประกันภัยรับรวมที่ 411 ล้านบาท 
 
นายสมโพชน์ เกียรติไกรวัล ประธานที่ปรึกษาสำนักกรรมการผู้จัดการ และสายงานตัวแทน บริษัท โตเกียวมารีนประกันชีวิต (ประเทศไทย) จำกัด (มหาชน) กล่าวว่า ในปี 2565 ที่ผ่านมา ช่องทางตัวแทนผลิตผลงานเบี้ยประกันภัยรับปีแรก 1,772 ล้านบาท เบี้ยประกันภัยรับปีต่อ 5,941 ล้านบาท รวมเบี้ยประกันภัยรับรวม 7,713 ล้านบาท คิดเป็นสัดส่วน  113% และมีจำนวนตัวแทน 9,133 คน  สำหรับในปี 2566 ตั้งเป้าหมายเบี้ยประกันภัยปีแรก 2,050 ล้านบาท เบี้ยประกันภัยรับปีต่อ 6,970 ล้านบาท รวมเบี้ยประกันภัยรับรวม 9,020 ล้านบาท และตั้งเป้าหมายเพิ่มจำนวนตัวแทนให้ได้ 10,000 คน 
“จากสถานการณ์การระบาดของเชื้อไวรัสโควิด-19 หรือสถานการณ์เศรษฐกิจที่ไม่แน่นอนที่เกิดขึ้น พลังตัวแทนฝ่ายขายของโตเกียวมารีนประกันชีวิต ยังคงสามารถสร้างผลงานเติบโตได้อย่างต่อเนื่อง โดยเฉพาะในเดือนธันวาคม 2565 ที่ผ่านมาสามารถทำลายสถิติในรอบ 13 ปี ด้วยเบี้ยประกันภัยรับรับรวมมากกว่า 1,300 ล้านบาท  เป็นเครื่องพิสูจน์ให้เห็นถึงรากฐานความมั่นคง ความเป็นมืออาชีพในการสร้างและพัฒนาทีมงานฝ่ายขายให้เติบโตได้อย่างแข็งแกร่ง รวมไปถึงการพัฒนาผลิตภัณฑ์ ที่ตอบโจทย์ความต้องการของลูกค้าทุกกลุ่มเป้าหมาย”นายสมโพชน์ กล่าว
 
อย่างไรก็ตามในปี 2566 นี้ บริษัทได้ยกระดับขีดความสามารถและภาพลักษณ์ตัวแทนให้ก้าวสู่ความเป็นมืออาชีพมากยิ่งขึ้น เพื่อพร้อมรับกับทุกสถานการณ์ที่ไม่แน่นอนในยุคปัจจุบัน ด้วยการนำเทคโนโลยีมาใช้ในการสร้างเครื่องมือที่เป็นตัวช่วยสนับสนุนการทำงานของตัวแทนให้คล่องตัวขึ้น อาทิ 1.ระบบการฝึกอบรมผ่านสื่อออนไลน์ Learning Management System (LMS) ช่วยให้ตัวแทนประกันชีวิตเข้ารับการฝึกอบรมโดยไม่มีข้อจำกัดด้านเวลาและสถานที่ 2.TMLTH Connect แอปพลิเคชั่น ที่พัฒนาขึ้นเพื่อรองรับงานด้านทะเบียนประวัติ เช่น การสมัครตัวแทน การขอรับขอต่อใบอนุญาต เป็นต้น 
 
3.ระบบการสั่งซื้อสินค้าการตลาดออนไลน์ โดยให้บริการจัดส่งตรงถึงบ้าน 4.Agency Website โฉมใหม่ที่ทันสมัย ง่ายต่อการใช้งานต่างๆ เช่น แดชบอร์ดรายงานผลผลิต ฟังก์ชั่นบริการลูกค้า ดาวน์โหลดคู่มือหรือแบบฟอร์มต่าง ๆ เป็นต้น 5.Agency Activity Tracking ระบบติดตามการทำกิจกรรมของตัวแทน ที่ช่วยให้ผู้บริหารสามารถให้คำปรึกษางานได้อย่างเป็นระบบซึ่งรองรับทั้งด้านงานขายและการสร้างทีม กิจกรรมการแข่งขันในทีมงาน และการจัดการตารางนัดหมายผู้มุ่งหวังเพื่อไม่ให้พลาดทุกการติดต่อ